**Elindult a révfülöpi termelői piac kivitelezése**

A révfülöpi önkormányzat, konzorciumi partnereivel (Ábrahámhegy, Balatonhenye, Kékkút és Kővágóörs önkormányzatai) még 2016-ban pályázatot adott be a TOP-1.1.3-15 „*Helyi gazdaságfejlesztés*” című felhívására egy révfülöpi termelői piac támogatása céljából. A támogatási kérelem 100%-ban, azaz 70,75 millió Ft támogatásban részesült.

A támogatási szerződés 2017. augusztus 8-án lépett hatályba, az építési-kivitelezési munkákra kiírt, eredményes közbeszerzés után, a szerződéskötési moratórium lejártával, valamint az Államkincstár ellenőrzését követően a vállalkozási szerződés 2017. november 14-én került megkötésre. A vállalt kivitelezési határidő: 2018. június 25.

A tervezett termelői piac, nemcsak Révfülöp, hanem a konzorciumi partnerek által képviselt környező települések és a Káli-medence helyi gazdálkodóinak térségi termelői piaca kíván lenni. Ehhez az önkormányzati ingatlanon kialakított korszerű infrastruktúrát és kulturált környezetet Révfülöp Önkormányzata biztosítja a 71-es fő közlekedési út déli oldala mellett elhelyezkedő, 1168/10 helyrajzi számú, több, mint 1,5 ha fejlesztési terület formájában.

A támogatás keretében megvalósuló elemek:

* 6 db mobil pavilon telepítve, a szükséges közmű-csatlakozásokkal,
* 30 db fix telepített árusító pad fa pultfelülettel,
* 20 db, az árusító padok fölé rendelhető kiegészítő, szerelt jellegű ponyvatető,
* 80 m2 előtető a pavilonok fölött és között,
* 300 m2 a pavilonok között-körül szerelt jellegű vázszerkezetre épített kültéri fa padozat,
* 450 m2 piac területén - bejárat előtt rámpával, a belső területeken a terven jelölt helyeken kiselemes térburkolat építése,
* 500 m2 kavicsos közlekedő sétány kialakítása,
* 1 db 2 kW-os napelem rendszer telepítése és kiépítése a kerékpár tároló pavilon tetőzetére és
* további kiszolgáló infrastruktúra fejlesztése (fahidak, piac központi tér, közművek: ivóvíz, szennyvíz, elektromos közvilágítás és elektromos hálózati csatlakozás kiépítése)

További információk a folyamatosan frissülő [www.revfulop.hu](http://www.revfulop.hu) honlapon találhatóak.

